ፕሮፌሠር አስራትን ፌደሬሽኑ ለዚህ ክብር ሲመርጣቸው የእሳቸውን ስም የጠቆመው ይህ ጸሐፊ ነበር። ዳሩ ግን ስማቸው ለዚህ ክብር እንዲጠቀስ አስቀድመው የጠቆሙ ሌሎች እንደነበሩ መግለጽ ይገባል። ያን ጊዜም አንዳንድ የቦርድ አባሎች ስፖርቱ ከፖለቲካ ጋር ተለወሰ ብለው ከፍተኛ ጩኸት አሰምተው ነበር። ይህ ጸሐፊ ቀጥሎ እንዲናገር ዕድል ተሰጥቶት ፕሮፌሰር አስራት ለምን መመረጥ እንደሚገባቸው ሲገልጽ፣ በመጀመሪያ ደረጃ በሕክምና ሙያቸው ለኢትዮጵያ ያደረጉትን ወደር የማይገኝለትን አስተዋጽዖ በመጥቀስ ነበር። ከዚያም ለኢትዮጵያ ሕልውና መቆማቸው ፌደሬሽኑ የሚያምንበትና የተቋቋመበት መንፈስ መሆኑ ሲገለጽ የቦርድ አባሎቹ`በጽሞና አዳምጠው ተወያይተው በምርጫ አጸደቁት። ፌደሬሽኑ ሲወጠን ጀምሮ በዚህ ኢትዮጵያዊ መንፈስ እነሆ ቀጥሏል። ዕድገቱም በየአቅጣጫው ሆነ። ሴቶችም እንዲሳተፉ በሩ ተከፈተ። ወ/ት የሀረርወርቅ ጋሻው ቀደም ብሎ የፌደሬሽኑ ልዩ የክብር እንግዳ ሆና በበዓሉ ላይ እንድትቀርብ አድርጎ ነበር። ወጣቶች እንዲሳተፉ የተለያዩ ፕሮግራሞች ማዘጋጀት ተጀምሮ እንዲሁ ቀጠለ።
